# Tájékoztató az egyéni munkarenddel kapcsolatos tudnivalókról

2021. szeptember 16.

A tankötelezettség főszabály szerint iskolába járással teljesíthető. A köznevelési jogszabályok azonban – a törvényben meghatározott feltételek együttes teljesülése esetén – lehetőséget biztosítanak arra, hogy egy tanuló – az iskolában vagy azon kívül folyó gyakorlati képzés kivételével – felmentést kapjon a kötelező tanórai foglalkozások alól. **Ha a tanuló egyéni adottsága, sajátos helyzete indokolja, és a tanuló fejlődése, tanulmányainak eredményes folytatása és befejezése szempontjából előnyös**, a tankötelezettség teljesítése céljából határozott időre egyéni munkarend kérelmezhető. Az egyéni munkarenddel rendelkezőt – az iskolában vagy azon kívül folyó gyakorlati képzés kivételével – az iskola valamennyi kötelező tanórai foglalkozása alól fel kell menteni, azonban **valamennyi tantárgyból osztályozó vizsgát köteles tenni**, az egyéni munkarend ugyanis **nem mentesíti a tanulót egyetlen tantárgy tanulmányi követelményeinek teljesítése alól sem**.

**A köznevelési intézményekben** tanulók esetében 2019. szeptember 1. napjától a szülő/gyám kérésére **az Oktatási Hivatal engedélyezi**az egyéni munkarendet**.**

**Köznevelési intézménynek minősül:**

a) az általános iskola,  
b) a gimnázium,  
c) a szakgimnázium (kizárólag a művészeti, pedagógiai, illetve közművelődési képzést folytató szakgimnázium),  
d) a szakiskola (mely nem azonos a szakképző intézménnyel),  
e) a készségfejlesztő iskola,  
f) az alapfokú művészeti iskola,  
g) a kiegészítő nemzetiségi nyelvoktató iskola,  
h) a gyógypedagógiai, konduktív pedagógiai nevelési-oktatási intézmény.

**A szakképzésben**(a szakképzésről szóló 2019. évi LXXX. törvény hatálya alá eső szakképző intézmények) részt vevő tanulók részére az egyéni tanulmányi rendet **az iskola igazgatója engedélyezheti**.

**Szakképző intézménynek minősül:**

a) a technikum és  
b) a szakképző iskola.

Amennyiben tehát a tanuló szakképzésben vesz rész, kérjük, forduljon közvetlenül az intézmény igazgatójához.

**Egyéni munkarendben**

* a tanuló – az iskolában vagy azon kívül folyó gyakorlati képzés kivételével – mentesül a kötelező tanórai és egyéb foglalkozásokon való részvétel alól; felkészítéséről a szülő gondoskodik, a tanuló egyénileg készül fel;
* a tanuló magatartását és szorgalmát nem kell értékelni, de **félévi és tanév végi osztályzatainak megállapításához az iskolában osztályozó vizsgát kell tennie valamennyi tantárgyból az iskola pedagógiai programjában foglaltak szerint**;
* a **sajátos nevelési igényű (SNI)** vagy a **beilleszkedési, tanulási, magatartási nehézséggel küzdő (BTMN)** tanulók esetében a tanuló neveléséről és oktatásáról, felkészítéséről, osztályzatainak megállapításáról, az ehhez szükséges pedagógusokról a szakértői véleményben foglaltak szerint az iskola köteles gondoskodni;
* **a tartós betegségben szenvedő, tartós gyógykezelés**alatt álló tanuló felkészítéséről, osztályzatainak megállapításáról az iskola köteles gondoskodni;
* a tanuló az iskola igazgatójának előzetes engedélyével részt vehet a tanórai vagy egyéb foglalkozásokon;
* a tanuló az iskola igazgatójának engedélyével felvehető a napközibe és a tanulószobai foglalkozásokra;
* az **életvitel-szerűen külföldön tartózkodó tanuló** a félévi minősítése az igazgató döntése alapján mellőzhető; ez esetben a tanuló csak az év végén ad számot tudásáról.

**Ha az egyéni munkarend tartama alatt a tanuló neki felróható okból két alkalommal nem jelenik meg az osztályozó vizsgán, vagy két alkalommal nem teljesíti a tanulmányi követelményeket, a következő félévtől csak iskolába járással teljesítheti a tankötelezettségét.**

**Az egyéni munkarend engedélyezésére irányuló eljárás**

Az egyéni munkarend feltétele az aktív tanulói jogviszony megléte. Az egyéni munkarendet arra az iskolára lehet kérni, amelyben a tanuló ténylegesen tanul.

1. A kérelem benyújtása

a)       A benyújtás határideje

A kérelmeket főszabály szerint az adott tanévet megelőző június 15. napjáig lehet benyújtani. Ezt követően csak abban az esetben lehet egyéni munkarendet kérelmezni, ha olyan körülmény merül fel, mely megakadályozza, hogy a tanuló mindennapos iskolába járással teljesítse tanulmányi kötelezettségeit.

b)      A kérelmező

Az egyéni munkarend iránti kérelmet kiskorú tanuló esetében a szülő/gyám, nagykorú tanuló esetében a tanuló saját maga nyújtja be.

Amennyiben a szülői felügyeleti jogot a szülők közösen gyakorolják, a kérelmet benyújtó szülő nyilatkozik arról, hogy a kérelemben foglaltakkal a másik szülő egyetért.

c)       A kérelem benyújtásának módja, kapcsolattartás

A kérelmet **ügyfélkapun**keresztül vagy **postai úton**lehet benyújtani.

* Az ügyfélkapun előterjesztett kérelmek esetében az Oktatási Hivatal az eljárásban meghozott döntéseket kizárólag a kérelmező ügyfélkapus tárhelyére küldi meg.
* A postai úton benyújtott kérelmeket az

|  |
| --- |
| **Oktatási Hivatal Budapest 1981**  címre kell elküldeni.  A kérelmet javasolt ajánlott könyvelt postai küldeményként feladni annak érdekében, hogy a levél útját a feladó nyomon tudja követni.  Postai kapcsolattartás esetén az Oktatási Hivatal az eljárásban meghozott döntéseket kizárólag postai úton küldi meg a kérelemben megadott postacímre. |

d)      A kérelem kitöltése és tartalma

Kérelem kitölthető

* ügyfélkapun keresztül, elektronikus űrlap használatával: a kitöltött elektronikus űrlapot véglegesítés után ügyfélkapun keresztül kell beküldeni. Az ügyfélkapun beküldendő elektronikus űrlap kitöltése előtt olvassa el [a kitöltési útmutatót](https://www.oktatas.hu/pub_bin/dload/kozoktatas/egyeni_tanuloi_munkarend/Egyeni_munkarend_Kerelem_kitoltesi_utmutato_ugyfelkapus_benyujtas.pdf).
* papíralapon, elektronikus űrlap használatával: az elektronikusan kitöltött, kinyomtatott és kézzel aláírt űrlapot postai úton meg kell küldeni azt Oktatási Hivatalnak (Oktatási Hivatal, Budapest, 1981). Az elektronikus űrlap kitöltése előtt olvassa el [a kitöltési útmutatót](https://www.oktatas.hu/pub_bin/dload/kozoktatas/egyeni_tanuloi_munkarend/Egyeni_munkarend_Kerelem_kitoltesi_utmutato_postai_benyujtas.pdf).

|  |
| --- |
| A kérelmet erre a linkre kattintva tudja kitölteni: [Kérelem egyéni munkarend engedélyezéséhez](https://ohtan.oh.gov.hu/) |

**A kérelmek pontos kitöltése és a gyors ügyintézés érdekében kérjük, hogy lehetőség szerint használja az elektronikus űrlapot abban az esetben is, ha postai úton kívánja eljuttatni kérelmét a Hivatalhoz. Kérjük, hogy lehetőség szerint éljen az ügyfélkapus benyújtás lehetőségével, így kérelmét gyorsan, biztonságosan és kényelmesen juttathatja el a Hivatalhoz!**

Természetesen arra is van lehetőség, hogy kérelmét szabadon megfogalmazva terjessze elő (Postacím: Oktatási Hivatal, Budapest, 1981).

Ebben az esetben a kérelemnek tartalmaznia kell az alábbiakat:

* a tanuló azonosító adatai: név, születési hely és idő, anyja lánykori neve, oktatási azonosító, lakcím, tartózkodási hely (ha eltér a lakcímtől)
* a tanuló melyik évfolyamon tanul
* a kérelmező (kiskorú tanuló esetén a szülő(k), nagykorú tanuló esetén a tanuló) adatai: név, levelezési cím, e-mail cím, telefonszám
* a tanuló iskolája: iskola neve, OM azonosítója, címe
* az egyéni munkarend kérelmezett időtartama
* indokolás: A tanuló milyen egyéni adottsága, sajátos helyzete indokolja az egyéni munkarendet? A tanuló fejlődése, tanulmányainak eredményes folytatása és befejezése szempontjából miért lenne előnyös számára az egyéni munkarend?
* büntetőjogi felelősség tudatában tett nyilatkozat arról, hogy a kérelmező szülő a kérelmet a szülői felügyeletet gyakorló másik szülő egyetértésével nyújtja be vagy nem szerezhető be a másik szülő aláírása vagy nyilatkozat arról, hogy a szülői felügyeleti jogot csak a kérelmező gyakorolja
* büntetőjogi felelősség tudatában tett nyilatkozat arról, hogy a tanuló a kérelemben rögzített időszakban életvitelszerűen külföldön tartózkodik, és külföldön teljesíti tankötelezettségét (ezt a nyilatkozatot értelemszerűen csak abban az esetben kell megtenni, ha a tanuló külföldön él, illetve külföldön teljesíti tankötelezettségét)
* dátum, aláírás

e)      A kérelem mellékletei

A kérelemhez nem kötelező mellékleteket csatolni, azonban bizonyos esetekben egyéni munkarend kizárólag az azt megalapozó dokumentum alapján engedélyezhető.

* **Sajátos nevelési igényű (SNI) tanuló és beilleszkedési, magatartási, tanulási nehézségekkel küzdő (BTMN) tanuló esetében**:

A nevelési tanácsadási feladatot, szakértői bizottsági feladatot ellátó Pedagógiai Szakszolgálat által kiállított szakértői vélemény, mely szerint a sajátos nevelési igényű / beilleszkedési, tanulási, magatartási nehézségekkel küzdő tanuló egyéni munkarendben folytathatja tanulmányait.

* **Tartós betegségben szenvedő, tartós gyógykezelésben részesülő tanuló esetében:**

Az egészségügyről szóló 1997. évi CLIV. törvény (a továbbiakban: Eütv.) 89. § szerinti általános járóbeteg szakellátásban, vagy az Eütv. 91. § szerinti általános fekvőbeteg szakellátásban résztvevő szakorvos által kiadott vélemény, mely szerint a tanuló tartós gyógykezelésben részesül és emiatt a mindennapos iskolába járási kötelezettségét nem tudja teljesíteni, egyéni munkarend keretében folytatja tanulmányait.

* **Versenysportolói tevékenység esetében:**

Sportegyesületi igazolás, mely tartalmazza a sportoló időbeosztását (edzések, versenyek időpontja, gyakorisága)

* Az egyéni munkarend indokoltságát alátámasztó bármilyen egyéb dokumentum is csatolható.
* Amennyiben a kérelmet a gyám nyújtja be, a gyám kirendeléséről szóló döntést csatolni kell a kérelemhez.
* Amennyiben a szülő/gyám helyett más személy nyújtja be a kérelmet, a kérelemhez csatolni kell a szülő/gyám által adott teljes bizonyító erejű magánokiratba foglalt meghatalmazást.

f)        Nyilatkozatok

Kérelmében a kérelmező nyilatkozik arról, hogy

-          az adatkezelési tájékoztatóban foglaltakat megismerte és elfogadja,

-          az egyéni munkarendre vonatkozó tájékoztatót megismerte,

-          a kérelemben megadott adatok a valóságnak megfelelnek,

-          a gyermek felügyeleti jogát gyakorló másik szülő egyetértésével vagy a felügyeleti jogot egyedül gyakorló szülőként nyújtja be a kérelmet.

-          Amennyiben az egyéni munkarend iránti kérelmet a kérelmező arra alapozva nyújtja be, hogy a tanuló életvitel-szerűen külföldön tartózkodik, nem szükséges ezt bizonyító dokumentumokat csatolni a kérelemhez abban az esetben, ha a kérelmező a külföldi tartózkodással, illetve a tankötelezettség külföldi teljesítésével kapcsolatban nyilatkozatot tesz.

A nyilatkozatokat az elektronikus űrlap tartalmazza.

2. Az eljárás ügyintézési határideje

a)       Amennyiben a kérelem és a kérelemhez csatolt dokumentumok alapján a tényállás tisztázott, a Hivatal a kérelem beérkezését követően 8 napon belül (postai kapcsolattartás esetén postai úton, ügyfélkapus kapcsolattartás esetén a kérelmező ügyfélkapus tárhelyére elektronikus úton) megküldi a döntést.

b)      Amennyiben egyéb dokumentumok, adatok beszerzésére van szükség a döntés meghozatalához, a Hivatal a kérelem beérkezését követően 60 napon belül (postai kapcsolattartás esetén postai úton, ügyfélkapus kapcsolattartás esetén a kérelemező ügyfélkapus tárhelyére elektronikus úton) megküldi a döntést.

3. Az eljárásra vonatkozó jogszabályok

* [A nemzeti köznevelésről szóló 2011. évi CXC. törvény](https://njt.hu/jogszabaly/2011-190-00-00)
* [Az általános közigazgatási rendtartásról szóló 2016. évi CL. törvény](https://njt.hu/jogszabaly/2016-150-00-00)
* [Az Oktatási Hivatalról szóló 121/2013. (IV. 26.) Korm. rendelet](https://njt.hu/jogszabaly/2013-121-20-22)
* [A nemzeti köznevelésről szóló törvény végrehajtásáról szóló 229/2012. (VIII. 28.) Korm. rendelet](https://njt.hu/jogszabaly/2012-229-20-22)
* [A nevelési-oktatási intézmények működéséről és a köznevelési intézmények névhasználatáról szóló 20/2012. (VIII. 31.) EMMI rendelet](https://njt.hu/jogszabaly/2012-20-20-5H)
* [A pedagógiai szakszolgálati intézmények működéséről szóló 15/2013. (II. 26.) EMMI rendelet](https://njt.hu/jogszabaly/2013-15-20-5H)

4. Adatkezelési tájékoztató

Kérjük, hogy a kérelmek benyújtása előtt tekintse át az [Adatkezelési tájékoztatót](https://www.oktatas.hu/pub_bin/dload/kozoktatas/egyeni_tanuloi_munkarend/Adatkezelesi_tajekoztato_Egyeni_munkarend.pdf).

5. Elérhetőségek

Oktatási Hivatal, Köznevelési Engedélyezési Osztály

e-mail: egyenimunkarend@oh.gov.hu

telefon: (36-1) 374-2310; (36-1) 374-2414; (36-1) 374-2268; (36-1) 374-2137; (36-1) 374-2404